b'\n_START_ARTICLE_\nBerma\n_START_PARAGRAPH_\nBerma je ravnina, polica ali nasip, ki lo\xc4\x8duje dve povr\xc5\xa1ini. V arheologiji je berma raven prostor ali obhodna pot med okopom ali obzidjem in vodnim ali suhim obrambnim jarkom. Beseda izhaja iz nizozemskega in nem\xc5\xa1kega izraza berme, ki pomeni obronek ali eta\xc5\xbea.\n_START_SECTION_\nZgodovinska raba\n_START_PARAGRAPH_\nV srednjeve\xc5\xa1kem voja\xc5\xa1kem gradbeni\xc5\xa1tvu je bila berma raven prostor med okopom ali obrambnim zidom in vodnim ali suhim obrambnim jarkom. Njen osnovni namen je bil zmanj\xc5\xa1ati pritisk obzidja na tla in prepre\xc4\x8diti njegovo poru\xc5\xa1enje. Njen drug namen je bil, da je drobir z obzidja med obstreljevanjem padal nanjo in ne v vodni jarek, ker bi ga lahko zasul._NEWLINE_V pozicijskem vojskovanju v prvi svetovni vojni je bila berma poli\xc4\x8dka med prsobranom in strelskim jarkom, ki je slu\xc5\xbeila predvsem za odlaganje oro\xc5\xbeja in streliva in naslonjalo za komolce s pu\xc5\xa1ko oboro\xc5\xbeenih pe\xc5\xa1akov.\n_START_SECTION_\nSodobna raba\n_START_PARAGRAPH_\nV sodobnem voja\xc5\xa1kem in\xc5\xbeenirstvu je berma zapreka, zgrajena iz zemlje ali travne ru\xc5\xa1e. Izraz se najve\xc4\x8dkrat nana\xc5\xa1a na nizke nasipe iz zemlje, ob katerih je jarek. Jarke obi\xc4\x8dajno kopljejo gradbeni stroji, ki izkopano zemljo odlagajo na nasip. Jarek z nasipom je u\xc4\x8dinkovita ovira za vozila, vklju\xc4\x8dno z oklepniki, in lahko prehoden za pehoto. Tak\xc5\xa1ne ovire so zaradi enostavne gradnje lahko dolge tudi ve\xc4\x8d sto ali tiso\xc4\x8d kilometrov.\n_START_SECTION_\nCeste\n_START_PARAGRAPH_\nPas terena v ravnini vozi\xc5\xa1\xc4\x8da, ki se nahaja na drugi strani mulde ali jarka je berma. Berma slu\xc5\xbei predvsem za pove\xc4\x8danje horizontalne preglednosti v zavoju, za prepre\xc4\x8ditev neugodnega ob\xc4\x8dutka voznika na bli\xc5\xbeino bre\xc5\xbeine useka, pa tudi prostor za postavljanje prometnih ali drugih znakov, deponije odkru\xc5\xa1enega materijala in podobno. \xc5\xa0irina berme je 1-2 m (izjemno 0,5 m) v premi, v zavoju pa je odvisna od velikosti radija krivine ali odpiranja useka zaradi zagotavljanja preglednosti._NEWLINE_Berma je tudi vodoravna stopnica na visokih strmih bre\xc5\xbeinah ob cestah narejena z namenom, da se ubla\xc5\xbei pritisk na dnu ob vozi\xc5\xa1\xc4\x8du. Lahko je tudi ozelenjena, na njej je lahko tudi pot ali druge in\xc5\xa1talacije.'